หุ้นเอเชียร่วงยกแผง วิตกจีนคุมความเสี่ยงการเงิน-จับตาวุฒิสภาลงมติร่างกม.ปฏิรูปภาษี
ตลาดหุ้นเอเชียปรับตัวลงเช้านี้ นักลงทุนวิตกจีนออกมาตรการคุมความเสี่ยงการเงิน-จับตาวุฒิสภาลงมติร่างกม.ปฏิรูปภาษี
28 พ.ย. 2560

ผู้สื่อข่าวรายงานว่า ตลาดหุ้นเอเชียปรับตัวลดลงในช่วงเช้าวันนี้ เนื่องจากนักลงทุนยังคงวิตกกังวลเกี่ยวกับมาตรการควบคุมความเสี่ยงทางการเงินของรัฐบาลจีน
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 22,474.74 จุด ลดลง 21.25 จุด, -0.09% ดัชนี SSE Composite ตลาดหุ้นจีนเปิดวันนี้ที่ 3,311.23 จุด ลดลง 11.00 จุด, -0.33% ดัชนี HSI ตลาดหุ้นฮ่องกงเปิดวันนี้ที่ 29,608.64 จุด ลดลง 77.55 จุด, -0.26% ดัชนี TAIEX ตลาดหุ้นไต้หวันเปิดวันนี้ที่ 10,733.56 จุด ลดลง 17.37 จุด, -0.16% ดัชนี KOSPI ตลาดหุ้นเกาหลีใต้เปิดวันนี้ที่ 2,512.52 จุด เพิ่มขึ้น 4.71 จุด, +0.19% ดัชนี FTSE STI ตลาดหุ้นสิงคโปร์เปิดวันนี้ที่ 3,435.71 จุด ลดลง 0.65 จุด, -0.02% ดัชนี FBMKLCI ตลาดหุ้นมาเลเซียเปิดวันนี้ที่ 1,716.12 จุด ลดลง 3.74 จุด, -0.22%
ทั้งนี้เมื่อวันศุกร์ที่ผ่านมา หน่วยงานกำกับดูแลด้านการธนาคารของจีนได้ออกร่างมาตรการเพื่อกำหนดให้ธนาคารพาณิชย์บริหารจัดการความเสี่ยงของอัตราดอกเบี้ย และกำหนดให้ธนาคารพาณิชย์ทำการทดสอบภาวะวิกฤต (stress tests) ของอัตราดอกเบี้ย พร้อมทั้งประเมินภาวะความเสี่ยงอย่างสม่ำเสมอ
อนึ่งก่อนหน้านี้ ธนาคารกลางจีนได้เปิดเผยร่างมาตรการ ซึ่งรวมถึงการควบคุมธุรกิจบริหารจัดการสินทรัพย์ของบรรดาสถาบันการเงินในประเทศ ซึ่งธุรกิจเหล่านี้ถูกมองว่าเป็นหนึ่งในสาเหตุสำคัญที่ทำให้ภาคธนาคารเงาของจีนขยายตัวขึ้น
นอกจากนี้ นักลงทุนยังระมัดระวังการซื้อขายก่อนที่วุฒิสภาจะลงมติต่อร่างกฎหมายปฏิรูปภาษีในวันพฤหัสบดีนี้ หลังจากที่สภาผู้แทนราษฎรลงมติให้การอนุมัติร่างกฎหมายปฏิรูปภาษีในวันที่ 16 พ.ย. แต่มีเนื้อหาแตกต่างจากฉบับของวุฒิสภาในหลายประเด็น
ทั้งนี้หากวุฒิสภาให้การอนุมัติร่างกฎหมายปฏิรูปภาษีในวันพฤหัสบดีนี้ หลังจากนั้น วุฒิสภาและสภาผู้แทนราษฎรก็จะต้องนำร่างกฎหมายของทั้ง 2 สภามาปรับปรุงแก้ไขให้เป็นร่างกฎหมายฉบับเดียวกัน ก่อนที่จะส่งต่อให้ประธานาธิบดีโดนัลด์ ทรัมป์ลงนามรับรองให้มีผลบังคับใช้เป็นกฎหมายต่อไป